Κοινή θέση (ΕΚ) αριθ. 45/2000

που καθορίστηκε από το Συμβούλιο στις 20 Ιουλίου 2000

για την έκδοση της οδηγίας 2000/.../ΕΚ του Ευρωπαϊκού Κοινοβουλίου και του Συμβουλίου, της ..., για την τροποποίηση της οδηγίας 95/2/ΕΚ για τα πρόσθετα τροφίμων πλην των χρωστικών και των γλυκαντικών

(2000/C 300/04)

ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για τη ίδρυση της Ευρωπαϊκής Κοινότητας, και ιδίως το άρθρο 95,

την οδηγία 89/107/ΕΟΚ του Συμβουλίου, της 21ης Δεκεμβρίου 1988, για την προσέγγιση των νομοθεσιών των κρατών μελών σχετικά με τα πρόσθετα που μπορούν να χρησιμοποιούνται στα τρόφιμα τα οποία προορίζονται για ανθρώπινη διατροφή(1), και ιδίως το άρθρο 3 παράγραφος 2 και το άρθρο 5 παράγραφος 3,

την πρόταση της Επιτροπής(2),

τη γνώμη της Οικονομικής και Κοινωνικής Επιτροπής(3),

Aποφασίζοντας με τη διαδικασία του άρθρου 251 της συνθήκης(4),

Εκτιμώντας τα ακόλουθα:

(1) Η οδηγία 95/2/ΕΚ του Ευρωπαϊκού Κοινοβουλίου και του Συμβουλίου, της 20ής Φεβρουαρίου 1995, για τα πρόσθετα τροφίμων πλην των χρωστικών και των γλυκαντικών(5), περιλαμβάνει κατάλογο προσθέτων η χρήση των οποίων επιτρέπεται στην Κοινότητα, καθώς και τους όρους της χρήσεώς τους.

(2) Από την έκδοση της οδηγίας 95/2/ΕΚ μέχρι σήμερα έχουν σημειωθεί τεχνικές εξελίξεις στον τομέα των προσθέτων τροφίμων.

(3) Η οδηγία 95/2/ΕΚ θα πρέπει να αναπροσαρμοστεί προκειμένου να ληφθούν υπόψη οι εξελίξεις αυτές.

(4) Η χρήση πρόσθετων τροφίμων μπορεί να εγκριθεί μόνον εφόσον πληρούν τα γενικά κριτήρια που περιλαμβάνονται στο παράρτημα ΙΙ της οδηγίας 89/107/ΕΟΚ.

(5) Σύμφωνα με το άρθρο 5 παράγραφος 1 της οδηγίας 89/107/ΕΟΚ, ένα κράτος μέλος μπορεί να επιτρέπει τη χρήση νέου προσθέτου τροφίμων στο έδαφος του για περίοδο δύο ετών.

(6) Σύμφωνα με αιτήματα των κρατών μελών, θα πρέπει να εγκριθούν σε κοινοτικό επίπεδο τα ακόλουθα επιτρεπόμενα σε εθνικό επίπεδο πρόσθετα: προπάνιο, βουτάνιο και ισοβουτάνιο. Τα προϊόντα αυτά θα πρέπει να φέρουν επισήμανση σύμφωνα με την οδηγία 75/324/ΕΟΚ του Συμβουλίου, της 20ής Μαΐου 1975, περί προσεγγίσεως των νομοθεσιών των κρατών μελών των αναφερομένων στις συσκευές αερολυμάτων (αεροζόλ)(6).

(7) Σύμφωνα με το άρθρο 6 της οδηγίας 89/107/ΕΟΚ, ζητήθηκε η γνώμη της επιστημονικής επιτροπής τροφίμων που έχει συσταθεί δυνάμει της αποφάσεως 97/579/ΕΚ της Επιτροπής(7), σχετικά με την έγκριση διατάξεων που ενδέχεται να έχουν επιπτώσεις στη δημόσια υγεία,

ΕΞΕΔΩΣΑΝ ΤΗΝ ΠΑΡΟΥΣΑ ΟΔΗΓΙΑ:

Άρθρο 1

Τα παραρτήματα της οδηγίας 95/2/ΕΚ τροποποιούνται ως εξής:

1. Το παράρτημα Ι τροποποιείται ως εξής:

α) προστίθεται στον πίνακα το ακόλουθο πρόσθετο:

"E 949 Υδρογόνο (*)"·

β) στο σημείο 3 των σημειώσεων, στο κείμενο που επεξηγεί το σύμβολο (*) προστίθεται η ουσία:

"E 949".

2. Στο παράρτημα ΙΙ προστίθεται ο ακόλουθος στίχος:

">ΘΕΣΗ ΠΙΝΑΚΑ>"

3. Στο παράρτημα ΙV:

α) στο στίχο για το Ε 445, τρίτη και τέταρτη στήλη: Εστέρες γλυκερίνης με κολοφώνιο ξύλου, προστίθενται τα ακόλουθα:

">ΘΕΣΗ ΠΙΝΑΚΑ>"

β) προστίθενται οι ακόλουθοι στίχοι:

">ΘΕΣΗ ΠΙΝΑΚΑ>"

4) Στο παράρτημα V, ο πρώτος στίχος αντικαθίσταται από το ακόλουθο κείμενο:

">ΘΕΣΗ ΠΙΝΑΚΑ>"

Άρθρο 2

1. Τα κράτη μέλη θεσπίζουν τις νομοθετικές, κανονιστικές και διοικητικές διατάξεις που απαιτούνται προκειμένου να συμμορφωθούν προς την παρούσα οδηγία το αργότερο έως [...](8). Πληροφορούν αμέσως την Επιτροπή σχετικά.

Οι διατάξεις αυτές, όταν θεσπίζονται από τα κράτη μέλη, αναφέρονται στην παρούσα οδηγία ή συνοδεύονται από παρόμοια αναφορά κατά την επίσημη δημοσίευσή τους. Οι λεπτομερείς διατάξεις για την αναφορά αυτή καθορίζονται από τα κράτη μέλη.

2. Τα κράτη μέλη ανακοινώνουν στην Επιτροπή το κείμενο των κυρίων διατάξεων εθνικού δικαίου, τις οποίες θεσπίζουν στον τομέα που διέπεται από την παρούσα οδηγία.

Άρθρο 3

Η παρούσα οδηγία αρχίζει να ισχύει την ημέρα της δημοσίευσής της στην Επίσημη Εφημερίδα των Ευρωπαϊκών Κοινοτήτων.

Άρθρο 4

Η παρούσα οδηγία απευθύνεται στα κράτη μέλη.

...,

Για το Ευρωπαϊκό Κοινοβούλιο

Η Πρόεδρος

Για το Συμβούλιο

Ο Πρόεδρος

(1) ΕΕ L 40 της 11.2.1989, σ. 27· οδηγία όπως τροποποιήθηκε από την οδηγία 94/34/ΕΚ του Ευρωπαϊκού Κοινοβουλίου και του Συμβουλίου (ΕΕ L 237 της 10.9.1994, σ. 1).

(2) ΕΕ C 21 Ε της 25.1.2000, σ. 42.

(3) ΕΕ C 51 της 23.2.2000, σ. 27.

(4) Γνώμη του Ευρωπαϊκού Κοινοβουλίου της 11ης Απριλίου 2000 (δεν έχει ακόμα δημοσιευθεί στην Επίσημη Εφημερίδα), κοινή θέση του Συμβουλίου της 20ής Ιουλίου 2000 και απόφαση του Ευρωπαϊκού Κοινοβουλίου της ... (δεν έχει δημοσιευθεί ακόμα στην Επίσημη Εφημερίδα).

(5) ΕΕ L 61 της 18.3.1995, σ. 1· οδηγία όπως τροποποιήθηκε τελευταία από την οδηγία 98/72/ΕΚ (ΕΕ L 295 της 4.11.1998, σ. 18).

(6) ΕΕ L 147 της 9.6.1975, σ. 40· οδηγία όπως τροποποιήθηκε τελευταία από την οδηγία 94/1/ΕΚ της Επιτροπής (ΕΕ L 23 της 28.1.1994, σ. 28).

(7) ΕΕ L 237 της 28.8.1997, σ. 18.

(8) Δεκαοκτώ μήνες από την ημερομηνία έναρξης ισχύος της παρούσας οδηγίας.

ΑΙΤΙΟΛΟΓΙΚΗ ΕΚΘΕΣΗ ΤΟΥ ΣΥΜΒΟΥΛΙΟΥ

I. ΕΙΣΑΓΩΓΗ

1. Στις 23 Ιουλίου 1999, η Επιτροπή υπέβαλε στο Συμβούλιο πρόταση οδηγίας του Ευρωπαϊκού Κοινοβουλίου και του Συμβουλίου, βασιζόμενη στο άρθρο 95 της συνθήκης, περί τροποποιήσεως της οδηγίας 95/2/EK του Ευρωπαϊκού Κοινοβουλίου και του Συμβουλίου για τα πρόσθετα τροφίμων πλην των χρωστικών και των γλυκαντικών(1).

2. Η Οικονομική και Κοινωνική Επιτροπή γνωμοδότησε στις 9 Δεκεμβρίου 1999(2).

3. Το Ευρωπαϊκό Κοινοβούλιο γνωμοδότησε στις 11 Απριλίου 2000(3). Μετά τη γνωμοδότηση αυτή, η Επιτροπή θα υποβάλει τροποποιημένη πρόταση.

4. Το Συμβούλιο εξέδωσε την κοινή του θέση σύμφωνα με το άρθρο 251 της συνθήκης στις 20 Ιουλίου 2000.

II. ΣΤΟΧΟΣ

Στόχος του σχεδίου οδηγίας είναι να προσαρμοσθεί η οδηγία 95/2/EK για τα πρόσθετα τροφίμων πλην των χρωστικών και των γλυκαντικών(4), λαμβάνοντας υπόψη τα συμφέροντα τόσο της βιομηχανίας όσο και των καταναλωτών.

Το σχέδιο οδηγίας αποσκοπεί ειδικότερα στο να επιτραπούν:

- η χρήση ορισμένων νέων προσθέτων τροφίμων που πρόσφατα αξιολογήθηκαν από την επιστημονική επιτροπή τροφίμων,

- η χρήση ορισμένων προσθέτων τροφίμων σε κοινοτικό επίπεδο, τα οποία έχουν ήδη λάβει προσωρινή έγκριση σε ορισμένα κράτη μέλη για περιορισμένη περίοδο δύο ετών και τα οποία ήδη έχουν αξιολογηθεί από την επιστημονική επιτροπή τροφίμων,

- ορισμένες νέες εφαρμογές για πρόσθετα τροφίμων που έχουν ήδη εγκριθεί.

Ως εκ τούτου, το σχέδιο οδηγίας αποτελεί ταυτόχρονα απαραίτητο μέτρο προκειμένου να διασφαλισθεί η ικανοποιητική λειτουργία της εσωτερικής αγοράς στον τομέα των τροφίμων.

III. ΑΝΑΛΥΣΗ ΤΗΣ ΚΟΙΝΗΣ ΘΕΣΗΣ

Α. ΓΕΝΙΚΕΣ ΠΑΡΑΤΗΡΗΣΕΙΣ

Σε γενικά πλαίσια, το Συμβούλιο υποστήριξε την προσέγγιση της Επιτροπής όσον αφορά τις τροπολογίες του Ευρωπαϊκού Κοινοβουλίου:

- αποδεχόμενο την τροπολογία αριθ. 3,

- απορρίπτοντας τις τροπολογίες αριθ. 1, 2 και 6, 4 και 5.

Μπορούν να γίνουν οι ακόλουθες επιμέρους παρατηρήσεις:

Β. ΕΠΙΜΕΡΟΥΣ ΠΑΡΑΤΗΡΗΣΕΙΣ

- Τροπολογία αριθ. 3: η Επιτροπή, παρότι απέρριψε την τροπολογία αυτή κατά τη σύνοδο ολομελείας του Ευρωπαϊκού Κοινοβουλίου, αποφάσισε στη συνέχεια να ζητήσει εκ νέου τη γνώμη της επιστημονικής επιτροπής τροφίμων σχετικά με την πρόσθετη ουσία Ε 467 και να αποσύρει το σημείο αυτό από την πρόταση. Το Συμβούλιο συμφωνεί με την προσέγγιση αυτή και συνεπώς αποδέχεται την εν λόγω τροπολογία.

- Τροπολογία αριθ. 1: παρότι το Συμβούλιο συμφωνεί ότι η αρχή της προφύλαξης είναι σημαντικότατη στον τομέα των τροφίμων, εκτιμά ότι η εν λόγω αρχή ευρέος φάσματος δεν είναι σκόπιμο να περιληφθεί σε ειδική οδηγία. Επιπλέον, το Συμβούλιο εκτιμά ότι η αρχή προφύλαξης έχει ήδη ληφθεί υπόψη στο συγκεκριμένο τομέα, δεδομένου ότι τα πρόσθετα εγκρίνονται προς χρήση αποκλειστικά σε τρόφιμα που έχουν αξιολογηθεί και κριθεί ασφαλή από την επιστημονική επιτροπή όπως ορίζεται στο παράρτημα ΙΙ της οδηγίας 89/107/ΕΟΚ(5). Tο Συμβούλιο κρίνει σκόπιμο να το επισημάνει σε νέα αιτιολογική παράγραφο (βλέπε αιτιολογική παράγραφο 4).

- Τροπολογία αριθ. 5: το Συμβούλιο απέρριψε την εν λόγω τροπολογία δεδομένου ότι δεν κρίνει σκόπιμο να απαγορευθούν πρόσθετα που ήδη χρησιμοποιούνται. Το θέμα των τριών εύφλεκτων αερίων διευθετείται περιορίζοντας τα φυτικά έλαια που περιέχουν τα εν λόγω αέρια αποκλειστικά στην επαγγελματική χρήση. Επιπλέον, τα προϊόντα αυτά πρόκειται να επισημαίνονται με προειδοποίηση σύμφωνα με την οδηγία 75/324/ΕΟΚ του Συμβουλίου σχετικά με τις συσκευές αερολυμάτων(6). Αυτό περιλαμβάνεται στην αιτιολογική παράγραφο 6.

IV. ΣΥΜΠΕΡΑΣΜΑΤΑ

Το Συμβούλιο εκτιμά ότι η κοινή θέση καλύπτει ταυτόχρονα σε μεγάλο βαθμό τις σημαντικότερες επιθυμίες του Ευρωπαϊκού Κοινοβουλίου και λαμβάνει επαρκώς υπόψη τις πρόσφατες τεχνολογικές απαιτήσεις και εξελίξεις. Το Συμβούλιο εκτιμά ότι η κοινή θέση αντιπροσωπεύει μια υγιή ισορροπία μεταξύ των τεχνολογικών απαιτήσεων της βιομηχανίας και των προσδοκιών των καταναλωτών.

(1) ΕΕ C 21 E της 25.1.2000, σ. 42.

(2) ΕΕ C 51 της 23.2.2000, σ. 27.

(3) Έγγρ. 7671/00 CODEC 274 DENLEG 23.

(4) EE L 61 της 20.2.1995, σ. 1.

(5) ΕΕ L 40 της 11.2.1989, σ. 27.

(6) ΕΕ L 147 της 9.6.1975, σ. 40.